Document ID: 32010D0002

DEĊIŻJONI TAL-KUMMISSJONI
tal-24 ta’ Diċembru 2009
li tiddetermina, skont id-Direttiva 2003/87/KE tal-Parlament Ewropew u tal-Kunsill, lista ta’ setturi u subsetturi meqjusa li huma esposti għal riskju sinifikanti ta’ rilaxx tal-karbonju
(notifikata bid-dokument numru C(2009) 10251)
(Test b’relevanza għaż-ŻEE)
(2010/2/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva 96/61/KE (1), u b’mod partikolari l-Artikolu 10a(13) tagħha,
Billi:
(1)
Id-Direttiva 2003/87/KE, kif emendata mid-Direttiva 2009/29/KE tal-Parlament Ewropew u tal-Kunsill (2), tipprovdi li l-irkant għandu jkun il-prinċipju ta’ bażi għall-allokazzjoni tal-kwoti ta’ emissjonijiet ta’ gassijiet serra.
(2)
L-Unjoni tappoġġa ftehim internazzjonali ambizzjuż dwar it-tibdil fil-klima li għandu l-għan li jillimita ż-żieda fit-temperatura globali għal 2 °C. Jekk pajjiżi żviluppati oħra u entitajiet oħrajn li huma sorsijiet kbar ta’ gassijiet serra ma jipparteċipawx f’dan il-ftehim internazzjonali, dan jista’ jwassal għal żieda fl-emissjonijiet ta’ gassijiet serra f’pajjiżi terzi fejn l-industrija ma tkunx suġġetta għal restrizzjonijiet komparabbli tal-karbonju (“rilaxx tal-karbonju”), u jiżvaluta l-integrità ambjentali u l-benefiċċju tal-azzjonijiet li jsiru mill-Unjoni. Sabiex jiġi indirizzat ir-riskju tar-rilaxx tal-karbonju, id-Direttiva 2003/87/KE tipprovdi li, suġġett għar-riżultat tan-negozjati internazzjonali, l-Unjoni għandha talloka bla ħlas 100 % tal-kwoti determinati skont il-miżura msemmija fl-Artikolu 10a(1) tad-Direttiva 2003/87/KE għal setturi jew subsetturi meqjusa li huma esposti għal riskju sinifikanti ta’ rilaxx tal-karbonju.
(3)
Sal-31 ta’ Diċembru 2009 u sussegwentement kull ħames snin, il-Kummissjoni għandha tiddetermina lista ta’ setturi jew subsetturi meqjusa li huma esposti għal riskju sinifikanti ta’ rilaxx tal-karbonju, minn issa ‘l quddiem “lista ta’ setturi u subsetturi”, fuq il-bażi ta’ kriterji msemmija fil-paragrafi 14 sa 17 tal-Artikolu 10a tad-Direttiva 2003/87/KE.
(4)
Skont l-Artikolu 10a(14) tad-Direttiva 2003/87/KE, sabiex jiġu ddeterminati s-setturi jew subsetturi meqjusa li huma esposti għal riskju sinifikanti ta’ rilaxx tal-karbonju, il-Kummissjoni għandha tevalwa, fuq il-livell tal-Unjoni, safejn huwa possibbli għas-settur jew subsettur ikkonċernat, fuq il-livell rilevanti ta’ diżaggregazzjoni, li dan jgħaddi l-ispiża diretta tal-kwoti meħtieġa u l-ispejjeż indiretti minħabba prezzijiet ogħla tal-elettriku li jirriżultaw mill-implimentazzjoni tad-Direttiva 2003/87/KE lill-prezzijiet tal-prodott mingħajr telf sinifikanti għas-sehem mis-suq tal-istallazzjonijiet anqas effiċjenti fl-użu ta-karbonju barra l-Unjoni. Dawn l-evalwazzjonijiet għandhom ikunu bbażati fuq prezz medju tal-karbonju skont l-istima tal-Kummissjoni dwar l-impatt li takkumpanja l-pakkett ta’ miżuri implimentattivi għall-għanijiet tal-Unjoni dwar it-tibdil fil-klima u l-enerġija li tiġġedded għall-2020 u, jekk tkun disponibbli, skont dejta dwar il-kummerċ, il-produzzjoni u l-valur miżjud għall-iktar tliet snin reċenti għal kull settur jew subsettur.
(5)
F’konformità mal-Artikolu 10a(15) tad-Direttiva 2003/87/KE, settur jew subsettur għandu jitqies li jkun espost għal riskju ta’ rilaxx tal-karbonju jekk it-total tal-ispejjeż addizzjonali diretti u indiretti minħabba l-implimentazzjoni ta’ dik id-Direttiva jwassal għal żieda sostanzjali fl-ispiża tal-produzzjoni, ikkalkulata bħala proporzjoni tal-valur gross miżjud, ta’ mill-inqas 5 %; kif ukoll l-intensità tal-kummerċ f’pajjiżi terzi, definita bħala l-proporzjon bejn il-valur totali tal-esportazzjonijiet għal pajjiżi terzi magħdud mal-valur tal-importazzjonijiet minn pajjiżi terzi u d-daqs totali tas-suq għall-Unjoni (il-fatturat annwali miżjud mal-importazzjoni totali minn pajjiżi terzi), tkun ogħla minn 10 %. F’konformità mal-Artikolu 10a(16) tad-Direttiva 2003/87/KE, settur jew subsettur jitqies ukoll li jkun espost għal riskju sinifikanti ta’ rilaxx tal-karbonju jekk it-total tal-ispejjeż addizzjonali diretti u indiretti minħabba l-implimentazzjoni tad-Direttiva 2003/87/KE jwassal għal żieda partikolarment għolja fl-ispiża tal-produzzjoni, ikkalkulata bħala l-proporzjoni tal-valur gross miżjud, ta’ mill-inqas 30 %, jew jekk l-intensità tal-kummerċ ma’ pajjiżi terzi, definita bħala l-proporzjon bejn il-valur totali tal-esportazzjonijiet lejn pajjiżi terzi magħdud mal-valur tal-importazzjonijiet minn pajjiżi terzi u d-daqs totali tas-suq għall-Unjoni (il-fatturat annwali miżjud mal-importazzjoni totali minn pajjiżi terzi), tkun ogħla minn 30 %.
(6)
Sabiex tiġi stabbilita lista ta’ setturi u subsetturi meqjusa li huma esposti għal riskju sinifikanti ta’ rilaxx tal-karbonju, ir-riskju ta’ rilaxx tal-karbonju għandu jiġi vvalutat bħala punt tat-tluq, fuq livell ta’ 3 ċifri (livell NACE-3) jew, fejn ikun xieraq u fejn id-dejta hija disponibbli, fuq livell ta’ 4 ċifri (livell NACE-4). Is-setturi u s-subsetturi għandhom jiġu inklużi fuq il-lista ta’ setturi u subsetturi bl-użu tal-aktar deskrizzjoni NACE eżatta. Xi setturi li ma nstabx li huma esposti għal riskju sinifikanti ta’ rilaxx tal-karbonju fuq livell NACE-4 ġew diżaggregati u għadd ta’ subsetturi korrispondenti, li għalihom ċertu karatteristiċi wasslu għal impatt differenti b’mod sinifikanti mill-bqija tas-settur, ġew ivvalutati.
(7)
Inġabret informazzjoni meħtieġa sabiex issir id-determinazzjoni abbażi tal-kriterji msemmija fil-paragrafi 14 sa 17 tal-Artikolu 10a tad-Direttiva 2003/87/KE, kif kienet f’Diċembru 2008, minn Stati Membri, l-Eurostat, sorsi disponibbli kemm pubblikament kif ukoll kummerċjalment u assoċjazzjonijiet tal-industrija. L-informazzjoni li ma ngħatatx minn Stati Membri jew minn sorsi oħra uffiċjali ġiet verifikata. Ġiet użata wkoll dejta kunfidenzjali pproċessata mill-Eurostat.
(8)
Id-dejta misjuba fir-“Reġistru Komunitarju Indipendenti tat-Tranżazzjonijiet” (CITL), li l-attivitajiet tiegħu kienu fl-Anness I tad-Direttiva 2003/87/KE qabel l-emenda mid-Direttiva 2009/29/KE, hija kkunsidrata l-aktar stima eżatta, affidabbli u trasparenti tal-emissjonjiet tas-CO2 għas-setturi, u għalhekk intużat bħala s-sors prinċipali sabiex tkun ikkalkulata l-ispiża diretta tal-allokazzjoni għal dawk is-setturi.
(9)
Fir-rigward tal-emissjonijiet tal-proċess ta’ attivitajiet ġodda u gassijiet serra inklużi fl-Anness I tad-Direttiva 2003/87/KE, kif emendata mid-Direttiva 2009/29/KE, għal xi setturi b’għadd sostanzjali ta’ stallazzjonijiet żgħar jew stallazzjonijiet li kienu esklużi fil-perjodi 2005-2007 u 2008-2012 mill-iskema tal-kummerċ tal-emissjonjiet, u li għalihom ma kien hemm l-ebda dejta disponibbli fis-CITL, jew fejn l-emissjonijiet ma setgħux jiġu attribwiti fuq livell NACE-4, id-dejta inġabret mill-Istati Membri u mill-inventajru tal-gassijiet serra tal-Unjoni għas-snin rilevanti. Fir-rigward tal-valutazzjoni tal-konsum tal-elettriku użat għall-kalkolu tal-ispiża indiretta minn prezzijiet ogħla tal-elettriku, ma hemmx dejta disponibbli mill-Eurostat u d-dejta miġbura direttament mill-Istati Membri tista’ tkun ikkunsidrata bħala l-aktar dejta affidabbli disponibbli. Rigward l-istima tal-valur miżjud gross, intużat dejta mill-Istatistiki Strutturali tan-Negozju tal-Eurostat peress li hija kkunsidrata bħala l-aktar sors preċiż. Id-dejta rappurtata minn Eurostat fid-database Comext dwar il-kummerċ bejn l-Istati Membri u ma’ pajjiżi terzi hija kkunsidrata bħala l-aktar dejta affidabbli dwar il-valuri totali ta’ esportazzjonijiet lejn pajjiżi terzi u importazzjonijiet minn pajjiżi terzi, kif ukoll dwar il-fatturat fl-Unjoni.
(10)
Il-valutazzjonijiet issejsu fuq il-prezz medju tal-karbonju skont l-istima tal-impatt tal-Kummissjoni li takkumpanja l-pakkett ta’ miżuri ta’ implimentazzjoni għall-għanijiet tal-Unjoni dwar it-tibdil fil-klima u l-enerġija rinnovabbli għall-2020 (3). Il-prezz tal-karbonju li rriżulta mill-aktar sitwazzjoni rilevanti inkluż il-krediti tal-Mekkaniżmu ta’ Implimentazzjoni Konġunta u l-Iżvilupp Nadif huwa ta’ EUR 30 kull tunnellata ta’ CO2 ekwivalenti.
(11)
Sabiex ikunu vvalutati l-ispejjeż addizzjonali diretti minħabba l-implimentazzjoni tad-Direttiva 2003/87/KE, huwa meħtieġ li jitqies l-ammont tal-allokazzjonijiet li s-settur ikun meħtieġ jixtri jekk ma jitqiesx li huwa espost għal riskju sinifikanti ta’ rilaxx tal-karbonju. F’konformità mal-Artikolu 10a(11) ta’ dik id-Direttiva l-ammont ta’ allokazzjonijiet mogħtija b’xejn lil setturi bħal dawn fl-2013 għandu jkun 80 % tal-kwantità determinata skont l-Artikolu 10a(1) u dan l-ammont għandu jonqos kull sena bl-istess ammonti bir-riżultat ta’ 30 % tal-allokazzjoni b’xejn fl-2020 bil-ħsieb li sal-2027 jintlaħaq 0 % tal-allokazzjoni b’xejn. Il-punt tat-tluq għall-punti ta’ riferiment determinati skont l-Artikolu 10a(1) huwa l-prestazzjoni medja ta’ 10 % tal-istallazzjonijiet l-aktar effiċjenti fis-settur jew subsettur fl-Unjoni fis-snin 2007-2008 u dawn għandhom iqisu l-aktar tekniki, sostituti u proċessi ta’ produzzjoni alternattivi effikaċi.
(12)
Il-punti ta’ riferiment li għandhom jiġu determinati f’konformità mal-Artikolu 10a(1) tad-Direttiva 2003/87/KE għandhom jiġu adottati biss sal-aħħar tal-2010. Għalhekk, il-valutazzjoni tal-ispejjeż diretti abbażi ta’ dawk il-punti ta’ riferiment tista’ titqies biss fl-okkażjoni tar-reviżjoni tal-lista tas-setturi u s-subsetturi. Għalhekk huwa meħtieġ li ssir stima tal-ammont ta’ allokazzjonijet li hemm bżonn li jingħataw b’xejn sabiex tiġi determinata l-lista ta’ setturi u subsetturi. Dawn l-istimi għandhom isiru fuq il-livell tal-Unjoni u għas-snin 2013 u 2014. L-aqwa stima, għall-finijiet ta’ din id-Deċiżjoni u li tirrifletti r-rekwiżiti stretti għall-punti ta’ riferiment u l-applikazzjoni ta’ fattur ta’ riduzzjoni lineari, hija li 75 % tal-allokazzjonijiet għal setturi li mhumiex esposti jeħtieġ li jinxtraw fl-2013 u fl-2014.
(13)
Il-valutazzjoni tal-ispiża indiretta ssejset fuq il-fattur medju ta’ emissjoni Komunitarju għall-elettriku ta’ 0,465 tunnellati ta’ CO2 kull MWh skont l-Analiżi bbażata fuq Mudell tal-Pakkett ta’ Politika tal-UE tal-2008 dwar it-Tibdil fil-Klima u l-Enerġiji Li Jiġġeddu (4) użati għall-valutazzjoni tal-impatt tal-Komunita li takkumpanja l-pakkett ta’ miżuri implimentattivi għall-għanijiet tal-Komunità dwar it-tibdil fil-klima u l-enerġija rinnovabbli għall-2020. L-użu ta’ valur medju Komunitarju huwa xieraq għax huwa konsistenti mar-rekwiżit li ssir valutazzjoni fuq livell Komunitarju u peress li jirrifletti l-emissjonijiet attwali marbuta mal-produzzjoni tal-elettriku fil-Komunità.
(14)
Skont l-Artikolu 10a(17) tad-Direttiva 2003/87/KE, il-lista tista’ tiġi supplimentata wara li titlesta evalwazzjoni kwalitattiva, fejn id-dejta rilevanti tkun disponibbli filwaqt li jitqies safejn ikun possibbli għal stallazzjonijiet individwali fis-settur jew subsettur ikkonċernat biex jitnaqqsu l-livelli tal-emissjonijiet jew tal-konsum tal-elettriku, inkluża kif xieraq, iż-żieda fl-ispiża tal-produzzjoni li l-investiment relatat jista’ jinvolvi, pereżempju abbażi tal-aktar tekniki effikaċi; il-karatteristiċi attwali u proġettati tas-suq, anke meta l-espożizzjoni għall-kummerċ jew ir-rati ta’ żidiet fl-ispejjeż diretti jew indiretti huma qrib wieħed mil-limiti; u l-marġini tal-profitt bħala indikatur potenzjali ta’ investiment fuq żmien twil jew deċiżjonijiet ta’ rilokazzjoni.
(15)
Twettqet valutazzjoni kwalitattiva fuq għadd ta’ setturi u subsetturi li ma tqisux li huma esposti għar-rilaxx tal-karbonju abbażi tal-kriterji kwantitattivi stipulati fil-paragrafi 14 u 15 tal-Artikolu 10a tad-Direttiva 2003/87/KE. Il-valutazzjoni kwalitattiva kienet prinċipalment applikata għal setturi li ma kinux rappreżentati biżżejjed fil-valutazzjoni kwantitattiva, u għal setturi kkunsidrati bħala każijiet fit-tarf jew li għalihom ma kienx hemm statistika jew kienet ta’ kwalità ħażina, u li għalihom intalbet analiżi kwalitattiva mill-Istati Membri jew mir-rappreżentanti tal-industrija, abbażi ta’ raġunament plawżibbli u talbiet sostanzjati. Wara dik il-valutazzjoni, xi setturi analizzati għandhom jitqiesu li huma esposti għal riskju sinifikanti ta’ rilaxx tal-karbonju. Is-setturi u s-subsetturi addizzjonali li żdiedu mal-lista huma speċifikati separatament fit-tielet taqsima tal-Anness ta’ din id-Deċiżjoni.
(16)
Setturi u subsetturi oħra, li, bir-restrizzjonijiet ta’ żmien attwali, ma ġewx analizzati kompletament din id-darba jew li għalihom id-disponibbiltà u l-kwalità tad-dejta kienet limitata, bħall-manifattura ta’ briks u madum tas-saqaf, se jerġgħu jkunu evalwati mill-iktar fis possibli skont l-Artikolu 10a(13) tad-Direttiva u, soġġett għar-riżultat ta’ din l-analiżi, jiżdiedu mal-lista.
(17)
Twettqet valutazzjoni kwalitattiva dwar is-settur tal-“L-aħħar trattament fuq id-drappijiet” (kodiċi NACE 1730), primarjament minħabba l-fatt li ma hemm l-ebda dejta ta’ kummerċ uffiċjali disponibbli fuq livell Komunitarju sabiex tkun valutata l-intensità tal-kummerċ u minħabba li s-setturi tat-tessuti l-oħra kollha għandhom intensità għolja ta’ kummerċ. Il-valutazzjoni wriet żieda fil-pressjoni tal-kompetittività internazzjonali, tnaqqis sinifikanti fil-produzzjoni fil-Komunità f’dawn l-aħħar snin u marġini ta’ profitt negattivi jew modesti ħafna għas-snin evalwati, li jillimitaw il-kapaċità tal-istallazzjonijiet li jinvestu u jnaqqsu l-emissjonijiet. Abbażi tal-impatt flimkien ta’ dawk il-fatturi, is-settur għandu jitqies li huwa espost għal riskju sinifikanti ta’ rilaxx tal-karbonju.
(18)
Twettqet valutazzjoni kwalitattiva dwar is-settur ta’ “Manifattura ta’ folji miksija; manifattura ta’ plajwud (plywood), twavel laminati (laminboard), twavel magħmula mill-frak tal-injam (particleboard), fajberbord (fibreboard) u pannelli u twavel (board) oħra” (kodiċi NACE 2020). Il-valutazzjoni wriet ambitu limitat għat-tnaqqis tal-emissjonijiet mingħajr żieda sinifikanti fl-ispejjeż, karatteristiċi tas-suq diffikultużi, bħas-sensitività għolja tal-prezz u x-xejra li qed tikber ta’ importazzjonijiet minn pajjiżi b’manifattura bi spiża baxxa, u impatt sinifikanti ta’ spejjeż addizzjonali minħabba l-implimentazzjoni tad-Direttiva 2003/87/KE fuq il-marġini tal-profit li jillimita l-kapaċità tal-istallazzjonijiet li jinvestu u jnaqqsu l-emissjonijiet. Abbażi tal-impatt flimkien ta’ dawk il-fatturi, is-settur għandu jitqies li huwa espost għal riskju sinifikanti ta’ rilaxx tal-karbonju.
(19)
Twettqet valutazzjoni kwalitattiva dwar is-settur ta’ “Manifattura ta’ plastik f’forom primarji” (Kodiċi NACE 2416). Fir-rigward tal-karatteristiċi attwali tas-suq, il-valutazzjoni wriet livell għoli ta’ integrazzjoni ma’ partijiet oħra tal-industrija tal-kimika, meqjusa li huma esposti għal riskju sinifikanti ta’ rilaxx tal-karbonju; prezzijiet stipulati skont is-suq dinji li jfixklu ż-żieda ta’ prezzijiet b’mod unilaterali, u distorsjonijiet tas-suq dinji jew tal-Unjoni minħabba prattiki kummerċjali mhux ġusti minn produtturi f’ċerti pajjiżi terzi. Fir-rigward tal-karatteristiċi pproġettati tas-suq, filwaqt li diġà huma qrib il-limitu ta’ 30 % ta’ intensità tas-suq, is-settur jesperjenza żieda qawwija fl-importazzjonijiet li se jibqgħu primarjament minħabba l-investimenti kbar ġodda fil-Lvant Nofsani. Abbażi tal-impatt flimkien ta’ dawk il-fatturi, is-settur għandu jitqies li huwa espost għal riskju sinifikanti ta’ rilaxx tal-karbonju.
(20)
Twettqet valutazzjoni kwalitattiva dwar is-settur ta’ “Tiswir tal-ħadid” (kodiċi NACE 2751), primarjament minħabba l-fatt li ma hemm l-ebda dejta ta’ kummerċ uffiċjali disponibbli fuq il-livell tal-Unjoni sabiex tkun ivvalutata l-intensità tal-kummerċ peress li l-prodotti prinċipali tat-tiswir jinqasmu fi gruppi differenti fid-database tal-Eurostat Comext. Il-valutazzjoni wriet potenzjal limitat ta’ tnaqqis minħabba l-emissjonijiet li huma parzjalment inevitabbli relatati mal-proċess u l-kapaċità limitata li jkun hemm investiment f’teknoloġiji ta’ tnaqqis minħabba impatt tal-ispejjeż addizzjonali sinifikanti li ġejjin mill-implimentazzjoni tad-Direttiva 2003/87/KE fuq il-marġini tal-profit. Fir-rigward ta’ karatteristiċi tas-suq, il-konċentrazzjoni tas-suq hija baxxa, filwaqt li jeżisti livell għoli ta’ konċentrazzjoni fis-setturi klijenti. Dan jimplika potenzjal limitat għas-settur sabiex jgħaddi minn spejjeż addizzjonali. Dejta eżistenti tal-kummerċ minn sorsi alternattivi tindika wkoll li l-produzzjoni tat-tiswir hija dejjem aktar kummerċjalizzata internazzjonalment. Abbażi tal-impatt flimkien ta’ dawk il-fatturi, is-settur għandu jitqies li huwa espost għal riskju sinifikanti ta’ rilaxx tal-karbonju.
(21)
Twettqet valutazzjoni kwalitattiva dwar is-settur ta’ “Tiswir ta’ metalli ħfief” (kodiċi NACE 2753), primarjament minħabba l-fatt li ma hemm l-ebda dejta ta’ kummerċ uffiċjali disponibbli fuq il-livell tal-Unjoni sabiex tkun ivvalutata l-intensità tal-kummerċ, peress li l-prodotti prinċipali tal-fonderija jinqasmu fi gruppi differenti fid-database tal-Eurostat Comext. Rigward il-karatteristiċi tas-suq, il-valutazzjoni wriet konċentazzjoni baxxa tas-suq u dipendenza għolja fuq id-domanda minn settur klijent konċentrant wieħed. Dan jimplika potenzjal limitat għas-settur sabiex jgħaddi minn spejjeż addizzjonali. Barra minn hekk, is-settur ġarrab telfiet jew marġini verament modesti fis-snin evalwati, li affettwaw b’mod ħażin il-kapaċitajiet għal investiment f’teknoloġiji ta’ tnaqqis, u li jistgħu ikomplu jitħarrxu mill-ispejjeż addizzjonali. Dejta eżistenti tal-kummerċ minn sorsi alternattivi tindika wkoll li l-produzzjoni tat-tiswir hija dejjem aktar kummerċjalizzata internazzjonalment. Abbażi tal-impatt flimkien ta’ dawk il-fatturi, is-settur għandu jitqies li huwa espost għal riskju sinifikanti ta’ rilaxx tal-karbonju.
(22)
Meta tiġi determinata l-lista tas-setturi u s-subsetturi, għandu jitqies, fejn hemm dejta rilevanti disponibbli, safejn il-pajjiżi terzi, li jirrappreżentaw sehem deċiżiv tal-produzzjoni f’setturi u subsetturi meqjusa li huma f’riskju ta’ rilaxx tal-karbonju, jimpenjaw rwieħhom sew lejn it-tnaqqis fl-emissjonijiet tal-gassijiet serra f’dawk is-setturi jew subsetturi li sa ċertu punt huma komparabbli ma’ dak tal-Unjoni u fl-istess qafas ta’ żmien, u l-miżura li sa fiha l-effikaċja tal-karbonju tal-istallazzjonijiet li jinsabu f’dawk il-pajjiżi hija komparabbli ma’ dik tal-Unjoni. Sal-istadju attwali, in-Norveġja, l-Iżlanda u l-Iżvizzera biss ħadu impenji bħal dawn, u huma flimkien ma jirrappreżentawx sehem deċiżiv tal-produzzjoni globali fis-setturi jew subsetturi meqjusa li huma f’riskju sinifikanti ta’ rilaxx tal-karbonju. Rigward l-effikaċja tal-karbonju, id-dejta rilevanti meħtieġa għall-valutazzjoni mhijiex disponibbli minħabba n-nuqqas ta’ komparabbiltà ta’ definizzjonijiet ta’ statistika u nuqqas ġenerali ta’ dejta globali fuq il-livell meħtieġ ta’ diżaggregazzjoni u dettall settorjali. Għalhekk, il-kriterji stipulati fl-Artikolu 10a(18) tad-Direttiva 2003/87/KE ma kellhom l-ebda effett fuq il-lista ta’ setturi u subsetturi.
(23)
Il-valutazzjoni li fuqha hija bbażata l-lista ta’ setturi u subsetturi kopriet il-kodiċijiet NACE kollha minn 1010 sa u inkluż 3720, u b’hekk kopriet is-setturi tal-minjieri, tal-barrieri u tal-manifattura. Ċerti setturi industrijali oħrajn, li jaqgħu barra l-medda tal-kodiċijiet NACE, imma li l-istallazzjonijiet stazzjonarji tagħhom huma potenzjalment koperti mid-dispożizzjonijiet ETS tal-UE dwar ir-rilaxx tal-karbonju, se jiġu analizzati mill-Kummissjoni matul l-2010. Jekk xi settur industrijali bħal dawn jissodisfa l-kriterji fil-paragrafi 14 sa 17 tal-Artikolu 10a tad-Direttiva 2003/87/KE, dan jiżdied mal-lista fl-aġġornament annwali.
(24)
Din il-lista tapplika għas-snin 2013-2014, suġġett għar-riżultat tan-negozjati internazzjonali.
(25)
Diversi partijiet interessati, inklużi Stati Membri, assoċjazzjonijiet tal-industrja, organizzazzjonijiet ambjentali mhux governattivi u akkademiċi ġew ikkonsultati dwar il-lista ta’ setturi u subsetturi u t-tagħrif dwar il-proċess kien disponibbli fuq is-sit tal-Internet tal-Kummissjoni (5).
(26)
Il-miżuri pprovduti f’din id-Deċiżjoni huma skont l-opinjoni tal-Kumitat tat-Tibdil fil-Klima,
ADOTTAT DIN ID-DEĊIŻJONI:
Artikolu 1
Is-setturi u s-subsetturi mniżżla fl-Anness għandhom jitqiesu li huma esposti għal riskju sinifikanti ta’ rilaxx tal-karbonju.
Ċerti setturi industrijali oħrajn, li jaqgħu barra l-medda tal-kodiċijiet NACE, (minn 1010 sa u inkluż 3720), iżda huma potenzjalment koperti mid-dispożizzjonijiet ETS tal-UE dwar ir-rilaxx tal-karbonju, se jiġu analizzati mill-Kummissjoni matul l-2010. Jekk xi settur industrijali bħal dawn jissodisfa l-kriterji fil-paragrafi 14 sa 17 tal-Artikolu 10a tad-Direttiva 2003/87/KE, dan jiżdied mal-lista fl-aġġornament annwali.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, l-24 ta’ Diċembru 2009.

Labels: 19
20